
Text rozhodnutia
Súd: Krajský súd Banská Bystrica Spisová značka: 24S/30/2016 Identifikačné číslo súdneho spisu: 6016200201 Dátum vydania rozhodnutia: 22. 03. 2016 Meno a priezvisko sudcu, VSÚ: JUDr. Alena Antalová ECLI: ECLI:SK:KSBB:2016:6016200201.1 Uznesenie Krajský súd v Banskej Bystrici v právnej veci žalobcu: PETERY, s.r.o., so sídlom Šebastovská 4, 080 06 Prešov, IČO: 36 033 596, právne zast. URBÁNI & Partners s.r.o., so sídlom Skuteckého 17, 974 01 Banská Bystrica, proti žalovanému: Finančné riaditeľstvo Slovenskej republiky, so sídlom Lazovná 63, 974 01 Banská Bystrica o preskúmanie zákonnosti rozhodnutia a postupu žalovaného č. 1731625/2015 zo dňa 02. decembra 2015 jednohlasne, takto r o z h o d o l : Krajský súd v Banskej Bystrici vyslovuje svoju miestnu nepríslušnosť pre toto konanie. Po právoplatnosti tohto uznesenia bude vec postúpená Krajskému súdu v Prešove ako súdu miestne príslušnému. o d ô v o d n e n i e : Dňa 08. februára 2016 bola Krajskému súdu v Banskej Bystrici doručená žaloba, ktorou sa žalobca PETERY, s.r.o., so sídlom Šebastovská 4, 080 06 Prešov, IČO: 36 033 596, právne zast. URBÁNI & Partners s.r.o., so sídlom Skuteckého 17, 974 01 Banská Bystrica, domáha preskúmania zákonnosti rozhodnutia a postupu žalovaného Finančného riaditeľstva Slovenskej republiky, so sídlom Lazovná 63, 974 01 Banská Bystrica č. 1731625/2015 zo dňa 02. decembra 2015. Podľa § 246 ods. 1 O.s.p. na preskúmavanie rozhodnutí a postupov sú vecne príslušné krajské súdy, ak zákon neustanovuje inak. Podľa § 246a ods. 1 O.s.p. miestne príslušným je súd, v ktorého obvode má sídlo správny orgán, ktorého rozhodnutie a postup sa preskúmava, ak nie je ustanovené inak. Ak ide o rozhodnutie orgánu s pôsobnosťou pre celé územie Slovenskej republiky, okrem ústredných orgánov štátnej správy, miestne príslušným je krajský súd, v ktorého obvode je všeobecný súd navrhovateľa. Podľa § 250d ods. 2 O.s.p. ak predseda senátu zistí, že súd nie je vecne alebo miestne príslušný, postúpi vec uznesením príslušnému súdu. Podľa § 246c ods. O.s.p. pre riešenie otázok, ktoré nie sú priamo upravené v tejto časti, sa použijú primerane ustanovenia prvej, tretej a štvrtej časti tohto zákona. Opravný prostriedok je prípustný, len ak je to ustanovené v tejto časti. Proti rozhodnutiu Najvyššieho súdu Slovenskej republiky opravný prostriedok nie je prípustný. Podľa § 103 O.s.p. kedykoľvek za konania prihliada súd na to, či sú splnené podmienky, za ktorých môže konať vo veci (podmienky konania). Vzhľadom k tomu, že žalovaným je správny orgán s pôsobnosťou pre celé územie Slovenskej republiky, a zároveň nejde o ústredný orgán štátnej správy, na určenie miestnej príslušnosti súd aplikoval § 246a ods. 1 posledná veta O.s.p.. Z tohto dôvodu miestne príslušným na rozhodovanie v uvedenej veci bude krajský súd, v ktorého obvode je všeobecný súd žalobcu. Keďže ide o žalobcu so sídlom Šebastovská 4, Prešov, jeho všeobecným súdom je Okresný súd Prešov, ktorý sa nachádza v obvode Krajského súdu v Prešove, a preto podľa § 246a ods. 1 posledná veta O.s.p. miestne príslušným na preskúmanie zákonnosti napadnutého rozhodnutia žalovaného je Krajský súd v Prešove. Na základe uvedených skutočností Krajský súd v Banskej Bystrici nie je miestne príslušný na toto konanie, a preto rozhodol podľa § 250d ods. 2 O.s.p. tak, že vec bude po právoplatnosti tohto uznesenia postúpená súdu miestne príslušnému na konanie, t.j. Krajskému súdu v Prešove. Poučenie: Proti tomuto uzneseniu nie je prípustné odvolanie.

